b'\n_START_ARTICLE_\nStone Mountain (monolitt)\n_START_SECTION_\nFjellet\n_START_PARAGRAPH_\nFjellet har en omkrets p\xc3\xa5 omtrent 8 km ved bakkeniv\xc3\xa5. Toppen kan n\xc3\xa5es til fots via en bratt sti som starter ved Confederate Hall og vestre inngang (til nasjonalparken) eller ved hjelp av en heis._NEWLINE_Toppen av fjellet best\xc3\xa5r av bart fjell med flere jettegryter. Jettegrytene fylles med regnvann og er hjem til bladfotkreps som muslingreker (Laevicaudata) og tusenbeinkreps (Anostraca). Liv i jettegrytene oppst\xc3\xa5r kun i regntiden og det er antatt at bladfotkrepsene d\xc3\xb8r ut i t\xc3\xb8rketiden, men at de har lagt egg som overlever til neste regntid._NEWLINE_Fra toppen av fjellet har man god utsikt mot sentrum av Atlanta, noen ganger fjellet Kennesaw Mountain og p\xc3\xa5 veldig klare dager helt til Appalachene._NEWLINE_Nedre del av fjellet er skogkledd. Den sjeldne georgiske eiken (Quercus georgiana) ble oppdaget her og er synlig flere steder ved stien som f\xc3\xb8rer mot toppen. Om h\xc3\xb8sten blomstrer ogs\xc3\xa5 den sjeldne arten Helianthus porter her.\n_START_SECTION_\nGeologi\n_START_PARAGRAPH_\nStone Mountain er en dypbergart, en smeltet magmatisk bergart. Fjellet best\xc3\xa5r hovedsakelig av granitt skapt ved dannelsen av Blue Ridge Mountains, \xc3\xb8stre front av Appalachene. Granitten er et resultat av magma fra jordens indre som ble omdannet p\xc3\xa5 undersiden av jordskorpen._NEWLINE_Granitten best\xc3\xa5r av kvarts, feltspat, mikrolin og glimmer, med mindre mengder av biotitt og turmalin. Inne i granitten finnes xenolits og biter av fremmedlegemer i magmaen.\n_START_SECTION_\nRelieff\n_START_PARAGRAPH_\nVerden st\xc3\xb8rste basrelieff, the Confederate Memorial Carving forestiller tre av Konf\xc3\xb8derasjonens ledere under den amerikanske borgerkrigen;President Jefferson Davis og generalene Robert E. Lee og Thomas J. Jackson. Relieffet rekker 122 meter over bakkeniv\xc3\xa5 og m\xc3\xa5ler 27,5 ganger 58 meter. Relieffets dypeste punkt er ved albuen til Lee; 3,6 meter._NEWLINE_Mrs. C. Helen Plane, medstifter og medlem av United Daughters of the Confederacy (UDC) fikk id\xc3\xa9en til monumentet i 1912. Eierne av fjellet, familien Venable, family, satte av nordsiden av fjellet til UDC i i1916. UDC fikk 12 \xc3\xa5r p\xc3\xa5 seg til \xc3\xa5 ferdigstille et monument over den amerikanske borgerkrigen. Gutzon Borglum ble valgt ut til \xc3\xa5 gjennomf\xc3\xb8re oppdraget._NEWLINE_Borglum forlot prosjektet i 1923. Den amerikanske skulpt\xc3\xb8ren Augustus Lukeman fortsatte til 1928 da arbeidet stoppet opp i over tredve \xc3\xa5r._NEWLINE_I 1958, etter initiativ fra guvern\xc3\xb8r Marvin Griffin, kj\xc3\xb8pte delstatsforsamlingen Stone Mountain for USD $1,125,000. I 1963 ble Walker Hancock valgt ut til \xc3\xa5 fullf\xc3\xb8re prosjektet og arbeidet ble tatt opp igjen i 1964. Relieffet ble ferdigstilt av Roy Faulkner og ble ansett ferdig 3. mars 1972.'